Seuntjie verdrink in drom reënwaterConnor Weber. Foto: Verskaf Die lewe van ŉ 20 maande oue seuntjie is Dinsdag met helder kleure en seepbelle by sy gunsteling-speelplek in die droogtegeteisterde Kaapstad gedenk nadat hy verlede week in ŉ drom met opgaarwater verdrink het. Daniel Weber (34), die seuntjie, Connor, se pa, het Donderdag aan Maroela Media gesê hy en sy vrou, Debbie (37), was verlede Maandag by die werk toe die tragedie hom afgespeel het. Die Weber-egpaar woon al lank in Kaapstad, maar het eers sowat vier maande gelede na ŉ nuwe huis in Rondebosch verhuis. Daar het hulle verskeie houers opgerig om reënwater mee op te vang. Al die houers, buiten ŉ ou asdrom wat deur die vorige inwoners agtergelaat is, is bedek. “Ons het die ou asdrom ook gebruik om water mee op te vang want dit maak ŉ goeie houer. Die drom was met die ander houers toegepak. Soos die noodlot dit wou hê het ons die Sondag van die water uit dié drom gehaal en in ŉ klein swembadjie gegooi sodat die kinders daarin kon speel. Die drom het toe die Maandag oopgestaan,” het Weber gesê. Connor, wat op 17 Februarie twee jaar oud sou word, en sy driejarige sussie was in die sorg van hul kinderoppasser. Connor het teen middagete soos gewoonlik buite die huis gespeel terwyl die kinderoppasser vir hom en sy sussie kos gemaak het. “Sy sussie het voor die televisie gesit en Connor het in die voorerf gespeel. Hy het in ŉ stadium na die agterplaasf geglip waar die houers is. Ek vermoed hy wou met die water speel toe hy in die drom ingeval het.” Weber het gesê die drom is sowat ŉ meter hoog, maar die watervlak was baie laag. Die kinderoppasser het op hom afgekom en teen 12:58 die oproep gemaak wat die egpaar se lewe vir ewig verander het. “Ons was binne ses minute by die huis en het noodhulp toegepas totdat paramedici opgedaag en oorgeneem het. Connor is in die Rooikruis-kinderhospitaal behandel waar hy Saterdag gesterf het. Die personeel by die hospitaal het regtig alles wat hulle moontlik kon doen gedoen om sy lewe te red,” het Weber gesê. Connor se gedenkdiens is Dinsdag by die trekkerpark in Keurboom gehou. Vriende en familie is versoek om kleurvol aan te trek, seepbelle te blaas, en in plaas daarvan om blomme te gee, eerder ŉ geldskenking aan die hospitaal te maak. “Ons wou nie gehad het dat die geleentheid te hartseer moes wees nie, daarvan het ons oorgenoeg gehad. Connor het nooit hartseer geken nie, net geluk. Hy was ŉ regte nar, vol lewe en het die heeltyd gehardloop wanneer hy kon.” Weber het gesê as daar iets goed uit die tragedie kan kom, is dit dat die hospitaal finansieel ondersteun word en dat daar genoeg bewusmaking geskep word om verdrinkings te verhoed. “Dit was ŉ verskriklike tragiese ongeluk en so iets kan met enigiemand gebeur. ŉ Kind kan in die kleinste bietjie water verdrink, selfs in die badwater wat inwoners los om hul tuine mee nat te lei. Mense moet eerder oorversigtig wees. Almal wat water op een of ander manier probeer opvang moet seker maak kinders kan nie daarby uitkom nie. Ons het dit op die ergste moontlike manier geleer.” Weber het gesê hulle wil ŉ geregistreerde nie-winsgewende trust op die been bring om die Rooikruis-hospitaal by te staan. “Die hospitaal doen fantastiese werk. Hulle werk daagliks met 22 kinders wat veg om hul lewens en hanteer elke kind asof dit hul enigste pasiënt is, ongeag van hul ouers se finansiële posisie.” Hy het gesê die hospitaal is ŉ openbare instelling en is afhanklik van skenkings. “Woorde kan nie die verlies van my seun se lewe beskryf nie, maar ons hoop die bewusmaking en befondsing help in die toekoms om ander kinders se lewens te red,” het hy gesê.